amanoisuno/poetBack huggingface dataset:
臨江亭五詠 儲光羲 
晉家南作帝，京鎮北為關。江水中分地，城樓下帶山。金陵事已往，青蓋理無還。落日空亭上，愁看龍尾灣。山橫小苑前，路盡大江邊。此地興王業，無如宋主賢。潮生建業水，風散廣陵煙。直望清波里，只言別有天。城頭落暮暉，城外搗秋衣。江水青雲挹，蘆花白雪飛。南州王氣疾，東國海風微。借問商歌客，年年何處歸。古木嘯寒禽，層城帶夕陰。梁園多綠柳，楚岸盡楓林。山際空為險，江流長自深。平生何以恨，天地本無心。京山千里過，孤憤望中來。江勢將天合，城門向水開。落霞明楚岸，夕露濕吳台。去去無相識，陳皇安在哉。
餞張七琚任宗城即環之季也同產八人俱以才名知 儲光羲 
他日曾游魏，魏家餘趾存。可憐宮殿所，但見桑榆繁。此去拜新職，為榮近故園。高陽八才子，況複在君門。
留別安慶李太守 儲光羲 
明牧念行子，又言悲解攜。初筵方落日，醉止到鳴雞。過客來自北，大軍居在西。丘家如討逆，敢以庶盤溪。
洛陽東門送別 儲光羲 
東城別故人，臘月遲芳辰。不惜孤舟去，其如兩地春。花明洛陽苑，水綠小平津。是日不相見，鶯聲徒自新。
漢陽即事 儲光羲 
楚國千里遠，孰知方寸違。春遊歡有客，夕寢賦無衣。江水帶冰綠，桃花隨雨飛。九歌有深意，捐佩乃言歸。
泊江潭貽馬校書 儲光羲 
明月掛青天，遙遙如目前。故人游畫閣，卻望似雲邊。水宿依漁父，歌聲好採蓮。採蓮江上曲，今夕為君傳。
送沈校書吳中搜書 儲光羲 
郊外亭皋遠，野中岐路分。苑門臨渭水，山翠雜春雲。秦閣多遺典，吳台訪闕文。君王思校理，莫滯清江濆。
寒夜江口泊舟 儲光羲 
寒潮信未起，出浦纜孤舟。一夜苦風浪，自然增旅愁。吳山遲海月，楚火照江流。欲有知音者，異鄉誰可求。
苑外至龍興院作 儲光羲 
朝游天苑外，忽見法筵開。山勢當空出，雲陰滿地來。疏鐘清月殿，幽梵靜花台。日暮香林下，飄飄仙步回。
題虯上人房 儲光羲 
禪宮分兩地，釋子一為心。入道無來去，清言見古今。江寒池水綠，山暝竹園深。別有中天月，遙遙散夕陰。
詠山泉 儲光羲 
山中有流水，借問不知名。映地為天色，飛空作雨聲。轉來深澗滿，分出小池平。恬澹無人見，年年長自清。
貽主客呂郎中 儲光羲 
上士既開天，中朝為得賢。青雲方羽翼，畫省比神仙。委佩雲霄裏，含香日月前。君王儻借問，客有上林篇。
京口留別徐大補闕趙二零陵 儲光羲 
皇州月初曉，處處鼓鐘喧。樹出蓬萊殿，城開閶闔門。近臣朝瑣闥，詞客向文園。獨有三川路，空傷遊子魂。
答王十三維 儲光羲 
門生故來往，知欲命浮觴。忽奉朝青閣，回車入上陽。落花滿春水，疏柳映新塘。是日歸來暮，勞君奏雅章。
奉和中書徐侍郎中書省玩白雲寄穎陽趙大 儲光羲 
青闕朝初退，白雲遙在天。非關取雷雨，故欲伴神仙。泛灩鵷池曲，飄颻瑣闥前。猶多遠山意，幸入侍臣篇。
和張太祝冬祭馬步 儲光羲 
故壇何肅肅，中野自無喧。烈火見陳信，颺言聞永存。房星隱曙色，朔風動寒原。今日歌天馬，非關征大宛。
祭風伯壇應張太祝作 儲光羲 
聖主禦青春，綸言命使臣。將修風伯祀，更福太平人。帟幕宵聯事，壇場曉降神。帝心矜動物，非為屬車人。
尋徐山人遇馬舍人 儲光羲 
泊舟伊川右，正見野人歸。日暮春山綠，我心清且微。岩聲風雨度，水氣雲霞飛。複有金門客，來參蘿薜衣。
夜觀妓 儲光羲 
白雪宜新舞，清宵召楚妃。嬌童攜錦薦，侍女整羅衣。花映垂鬟轉，香迎步履飛。徐徐斂長袖，雙燭送將歸。
洛橋送別 儲光羲 
河橋送客舟，河水正安流。遠見輕橈動，遙憐故國遊。海禽逢早雁，江月值新秋。一聽南津曲，分明散別愁。
秦中送人覲省 儲光羲 
二月清江外，遙遙餞故人。南山晴有雪，東陌霽無塵。騎別章台晚，舟行洛水春。知君梁苑去，日見白華新。
洛中送人還江東 儲光羲 
洛城春雨霽，相送下江鄉。樹綠天津道，山明伊水陽。孤舟從此去，客思一何長。直望清波里，唯餘落日光。
送姚六昆客任會稽何大蹇任孟縣 儲光羲 
越城臨渤澥，晉國在河汾。仙綬兩鄉意，青郊一路分。野棠春未發，田雀暮成群。他日思吳會，嘗因西北雲。
洛潭送人覲省 儲光羲 
清洛帶芝田，東流入大川。舟輕水複急，別望杳如仙。細草生春岸，明霞散早天。送君唯一曲，當是白華篇。
送人隨大夫和蕃 儲光羲 
西方有六國，國國願來賓。聖主今無外，懷柔遣使臣。大夫開幕府，才子作行人。解劍聊相送，邊城二月春。
仲夏餞魏四河北覲叔 儲光羲 
落日臨禦溝，送君還北州。樹涼征馬去，路暝歸人愁。吳岳夏雲盡，渭河秋水流。東籬摘芳菊，想見竹林遊。
送人尋裴斐 儲光羲 
柱史回清憲，謫居臨漢川。遲君千里駕，方外賞雲泉。路斷因春水，山深隔暝煙。湘江見遊女，寄摘一枝蓮。
隴頭水送別 儲光羲 
相送隴山頭，東西隴水流。從來心膽盛，今日為君愁。暗雪迷征路，寒雲隱戍樓。唯餘旌旆影，相逐去悠悠。
送王上人還襄陽 儲光羲 
朝看法雲散，知有至人還。送客臨伊水，行車出故關。天花滿南國，精舍在空山。雖複時來去，中心長日閑。
官莊池觀競渡 儲光羲 
落日吹簫管，清池發棹歌。船爭先後渡，岸激去來波。水葉藏魚鳥，林花間綺羅。踟躕仙女處，猶似望天河。
重寄虯上人 儲光羲 
一作雲峰別，三看花柳朝。青山隔遠路，明月空長霄。鵲浴西江雨，雞鳴東海潮。此情勞夢寐，況道雙林遙。
藍上茅茨期王維補闕 儲光羲 
山中人不見，雲去夕陽過。淺瀨寒魚少，叢蘭秋蝶多。老年疏世事，幽性樂天和。酒熟思才子，溪頭望玉珂。
大酺得長字韻時任安宜尉 儲光羲 
大道啟元命，時人居太康。中朝發玄澤，下國被天光。明詔始端午，初筵當履霜。鼓鼙迎爽氣，羽鑰映新陽。太守即懸圃，淮夷成葆疆。小臣慚下位，拜手頌靈長。
同張侍禦鼎和京兆蕭兵曹華歲晚南園 儲光羲 
公府傳休沐，私庭效陸沉。方知從大隱，非複在幽林。闕下忠貞志，人間孝友心。既將冠蓋雅，仍與薜蘿深。寒變中園柳，春歸上苑禽。池涵青草色，山帶白雲陰。潘岳閒居賦，鐘期流水琴。一經當自足，何用遺黃金。
奉酬張五丈垂贈 儲光羲 
彩服去江汜，白雲生大樑。星辰動異色，羔雁成新行。日望天朝近，時憂郢路長。情言間薖軸，惠念及滄浪。松柏以之茂，江湖亦自忘。賈生方吊屈，豈敢比南昌。
秦中守歲 儲光羲 
眾星已窮次，青帝方行春。永感易成戚，離居難重陳。闔門守初夜，燎火到清晨。或念無生法，多傷未出塵。廣庭日將晏，虛室自為賓。願以桑榆末，常逢甲子新。
獻高使君大酺作 儲光羲 
肅穆郊禋畢，工歌賞事並。三朝遵湛露，一道洽仁明。布德言皆應，無為物自成。花添羅綺色，鶯亂管弦聲。獨有同高唱，空陪樂太平。
滎陽馬氏二子 儲光羲 
聖君封太嶽，十月建行旃。輦路開千里，寒雲霽九天。故人多侍從，二子留伊川。河兗冰初合，關城月屢圓。暝過滎水上，聞說鄭卿賢。材蔽行人右，名居東裏先。制岩開別業，桑柘亦依然。待至金園側，相將居一廛。
觀競渡 儲光羲 
大夫沉楚水，千祀國人哀。習棹江流長，迎神雨霧開。標隨綠雲動，船逆清波來。下怖魚龍起，上驚鳧雁回。能令秋大有，鼓吹遠相催。
太學貽張筠 儲光羲 
璧池忝門子，俄頃變炎涼。綠竹深虛館，清流響洞房。園林在建業，新友去咸陽。中夜鼓鐘靜，初秋漏刻長。浮雲開太室，華蓋上明堂。空此遠相望，勞歌還自傷。
田家即事 儲光羲 
桑柘悠悠水蘸堤，晚風晴景不妨犁。高機猶織臥蠶子，生時樂死皆由命，事在皇天志不迷。
洛陽道五首獻呂四郎中 儲光羲 
洛水春冰開，洛城春水綠。朝看大道上，落花亂馬足。劇孟不知名，千金買寶劍。出入平津邸，自言嬌且豔。大道直如發，春日佳氣多。五陵貴公子，雙雙鳴玉珂。春風二月時，道傍柳堪把。上枝覆官閣，下枝覆車馬。洛水照千門，千門碧空裏。少年不得志，走馬遊新市。
同武平一員外游湖 儲光羲 
竹吹留歌扇，蓮香入舞衣。前溪多曲漵，乘興莫先歸。
長安道 儲光羲 
鳴鞭過酒肆，袨服遊倡門。百萬一時盡，含情無片言。西行一千里，暝色生寒樹。暗聞歌吹聲，知是長安路。
江南曲四首 儲光羲 
綠江深見底，高浪直翻空。慣是湖邊住，舟輕不畏風。逐流牽荇葉，緣岸摘蘆苗。為惜鴛鴦鳥，輕輕動畫橈。日暮長江裏，相邀歸渡頭。落花如有意，來去逐船流。隔江看樹色，沿月聽歌聲。不是長幹住，那從此路行。
關山月 儲光羲 
一雁過連營，繁霜覆古城。胡笳在何處，半夜起邊聲。
玉真公主山居 儲光羲 
山北天泉苑，山西鳳女家。不言沁園好，獨隱武陵花。
滄浪峽 儲光羲 
滄浪臨古道，道上若成塵。自有滄浪峽，誰為無事人。
奉真觀 儲光羲 
真門迥向北，馳道直向西。為與天光近，雲色成虹霓。
明妃曲四首 儲光羲 
西行隴上泣胡天，南向雲中指渭川。毳幕夜來時宛轉，何由得似漢王邊。胡王知妾不勝悲，樂府皆傳漢國辭。朝來馬上箜篌引，稍似宮中閑夜時。日暮驚沙亂雪飛，傍人相勸易羅衣。強來前殿看歌舞，共待單于夜獵歸。彩騎雙雙引寶車，羌笛兩兩奏胡笳。若為別得橫橋路，莫隱宮中玉樹花。
同武平一員外游湖五首時武貶金壇令 儲光羲 
紅荷碧筱夜相鮮，皂蓋蘭橈浮翠筵。舟中對舞邯鄲曲，月下雙彈盧女弦。青林碧嶼暗相期，緩楫揮觥欲賦詩。借問高歌凡幾轉，河低月落五更時。朝來仙閣聽弦歌，暝入花亭見綺羅。池邊命酒憐風月，浦口回船惜芰荷。朦朧竹影蔽岩扉，淡蕩荷風飄舞衣。舟尋綠水宵將半，月隱青林人未歸。花潭竹嶼傍幽蹊，畫楫浮空入夜溪。芰荷覆水船難進，歌舞留人月易低。
題茅山華陽洞 儲光羲 
華陽洞口片雲飛，細雨濛濛欲濕衣。玉簫遍滿仙壇上，應是茅家兄弟歸。
寄孫山人 儲光羲 
新林二月孤舟還，水滿清江花滿山。借問故園隱君子，時時來往住人間。